Les Falles, els contacontes, la poesia i el teatre, protagonistes de març en les Biblioteques Municipals
2025-07-24

En un mes de març de vertigen, l’equip de les Biblioteques Municipals de Burjassot ha preparat una programació que se succeirà a partir del dia 8 de març i que tindrà la poesia, els contacontes, el teatre i, com no, la festa fallera com a protagonista indiscutible del mes.

A més dels programes radiofònics de “Los peques en la ràdio”, realitzats en col·laboració amb Burjassot Ràdio els dimarts de 18 a 18:30 hores, aquest mes de març comença les seues activitats el dia 8 amb la presentació del llibre “Empar, fallera major infantil”, de Fani Grande i amb dibuixos de Ramón Pla. Presentació que tindrà lloc en la Biblioteca Infantil a les 18 hores.

Tan sols un dia més tard, el dimecres 9 de març, tindrà lloc la segona presentació del mes, en aquest cas a càrrec de Mª Amparo Herrero Polo, del llibre “La Brujita Amelú”, un llibre que s’enfoca cap a l’inici de la lectura comprensiva. En aquest cas la presentació serà també en la Biblioteca Infantil.

Pensant en un públic més adult, el divendres 11 de març a les 19 hores tindrà lloc la presentació del llibre Steampunk Valencia per part dels membres de l’entitat, en la Sala d’Audiovisuals de la Casa de Cultura. En el mateix acte, l’entitat durà a terme també la presentació de les bases del II Certamen de Relats Steampunk Valencia. Aqueix mateix dia, però a les 18 hores, tindrà lloc en la Biblioteca Infantil el taller de petards i d’ambientació fallera que, de ben segur, converteix aquest espai municipal en un vertader casal faller.

Per a celebrar les Falles tal com es mereixen, el dilluns 14 de març, a les 18 hores, se celebrarà la tradicional “globotà” en la Plaça de la Casa de Cultura. Una activitat molt divertida i, alhora, esperada pels més xicotets de la casa, que se sentiran pirotècnics per un dia.

En la recta final del mes, els dies 21 i 23 de març, hi haurà dues noves activitats d’animació lectora. El dilluns 21 de març, el protagonisme serà per a la poesia, en el Dia Mundial de la Poesia, amb l’activitat “Contes en versos”, realitzada per una usuària de la Biblioteca Infantil, Ana Alberola Albors, a les 18 hores, en el citat espai municipal.

En el cas de l’activitat que tancarà el mes, el 23 de març a les 18 hores, la festivitat de Pasqua serà el fil conductor de la mateixa, en la qual coneixeran l’origen del conill de Pasqua i dels seus ous de colors.

Un mes molt intens i ple d’activitats, totes elles gratuïtes, per al foment de la lectura entre els xicotets i no tan xicotets de la casa.